Pa, seun geskiet; hond byt ma tydens rooftogArgieffoto: Kent Williamson Die polisie in Muldersdrift in Gauteng ondersoek ŉ saak van huisroof en poging tot moord ná ŉ aanvaller Dinsdagoggend op ŉ gesin se kleinhoewe toegeslaan het. Konst. Slindile Ntuli, woordvoerder van die polisie, het gesê die aanvaller het omstreeks 03:50 op die kleinhoewe toegeslaan. “Die 46-jarige man het saam met sy 45-jarige vrou, en hul 16-jarige seun in die huis geslaap toe hulle deur die honde wakker geblaf is. Die verdagte was ongelukkig reeds in die huis en het ŉ televisiestel gesteel.” Die aanvaller het die man in sy bors geskiet en die seun in sy rug. Die gesin se hond het, tydens die rooftog, die ma aan haar linkerhand en rug gebyt. “Al drie slagoffers is na ŉ hospitaal geneem vir mediese behandeling. Enigiemand met inligting oor die voorval word versoek om met Muldersdrift-polisie kontak te maak,” het Ntuli bygevoeg.